**GUVERNUL ROMÂNIEI**

****

**ORDONANŢĂ DE URGENȚĂ**

**pentru modificarea și completarea alin. (1) și (5) ale art. 8 din Ordonanța de urgență a Guvernului nr. 43/2020**

**pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID-19, pe perioada stării de urgenţă**

Ținând cont de faptul că prin Ordonanţă de urgenţă a Guvernului nr. 43/2020 pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID-19, pe perioada stării de urgenţă a fost aprobată acordarea unui stimulent de risc în cuantum de 2.500 lei brut pe lună pentru medici, personalul medico-sanitar, personalul paramedical, inclusiv personalul auxiliar, implicat direct în transportul, echiparea, evaluarea, diagnosticarea şi tratamentul pacienţilor infectaţi cu COVID-19,

Conform justificării Ministerului Sănătății din adresa nr. 543/23.04.2020, limitarea aplicării acestei măsuri la categoriile de personal enumerate este de natură a crea discriminări în rândul altor categorii de personal care, în aceeași măsură, este supus aceluiași risc de infectare cu COVID-19, iar în lipsa efectuării completărilor propuse s-ar crea inechități sociale,

Aceste elemente impun adoptarea de măsuri imediate pe calea ordonanţei de urgenţă, pentru a veni în sprijinul personalului din sistemul sanitar aflat în linia întâi,

Întrucât toate aceste aspecte vizează interesul public și constituie situații urgente și extraordinare a cãror reglementare nu poate fi amânatã,

În temeiul art. 115 alin. (4) din Constituţia României, republicată,

**GUVERNUL ROMÂNIEI adoptă prezenta ordonanţă de urgență:**

**Articol unic** – Alin. (1) si (5) ale art 8 din Ordonanța de urgență a Guvernului nr. 43/2020 pentru aprobarea unor măsuri de sprijin decontate din fonduri europene, ca urmare a răspândirii coronavirusului COVID-19, pe perioada stării de urgenţă, publicată în Monitorul Oficial al României, Partea I, nr. 292 din 7 aprilie 2020, se modifică si se completează si vor avea următorul cuprins:

“ **(1)** Se aprobă acordarea unui stimulent de risc în cuantum de 2500 lei brut pe lună, pe perioada stării de urgență, din fondul de salarii al unității angajatoare, prin transferuri din bugetul Fondului național unic de sănătate sau după caz de la bugetul de stat, de la Titlul VI - ,,Transferuri între unități ale administrației Publice” sau de la alte titluri unde sunt bugetate sume cu această destinație, prin ordonatorul principal de credite, pentru următoarele categorii:

1. medici, personalul medico-sanitar, personalul paramedical, inclusiv personalul auxiliar, implicat direct în transportul, echiparea, evaluarea, diagnosticarea și tratamentul pacienților infectați cu COVID-19;
2. personalul care furnizează servicii de asistență medicală comunitară, respectiv servicii de îngrijire medicală, activități de izolare și carantinare a persoanelor diagnosticate pozitiv;
3. personalul din cadrul direcțiilor de sănătate publică implicat în activități de carantinare, recoltare și transport probe pentru testare SARS-CoV 2, activități de sprijin a persoanelor aflate sub măsura de carantină, verificare, evaluare medicală a persoanelor care traversează punctele de frontieră și care asigură tratamentul persoanelor care prezintă risc de infectare SARS-COV2 , respectiv pacienți diagnosticați COVID-19;
4. personalul din cadrul direcțiilor de sănătate publică care desfășoară activități specifice de inspecție sanitară, în condițiile în care a existat cel puțin un caz confirmat de infecție cu COVID-19;
5. personalul din rețeaua de medicină legală implicat în manipularea și efectuarea necropsiilor pacienților infectați cu COVID-19, inclusiv personalul din laboratoarele de toxicologie și histopatologie;
6. alte categorii de personal implicate în activități desfășurate pentru pacienți infectați cu COVID-19;
7. personalul de la lit. a)-e) care in urma desfășurării activității a fost infectat cu coronavirus.

...........................................................................................................................................

**(5)** Lista personalului din cadrul categoriilor prevăzute la alin. (1) care beneficiază de stimulent de risc se stabilește prin decizie a conducătorului unității angajatoare în care acesta își desfășoară activitatea. Conducătorul unității angajatoare este responsabil pentru desemnarea personalului implicat în activități de combatere a COVID-19.

**PRIM – MINISTRU**

**Ludovic ORBAN**